ጠቅላይ ሚኒስትር ኃይለማርያም የዓለም ኢኮኖሚ ፎረም ላይ ለመሳተፍ ኪጋሊ ናቸው
‘ኪጋሊ 2016 የዓለም ኢኮኖሚ ፎረም – በአፍሪካ’ ከግንቦት 3 እስከ 5 ቀን 2008 ዓ.ም ድረስ ይካሄዳል።በፎረሙ ላይ ጠቅላይ ሚኒስትር ኃይለማርያም ደሳለኝን ጨምሮ የተለያዩ አገሮች መሪዎች ይሳተፋሉ።ከ70 የዓለም አገሮች እና ከ600 ተቋማት የተውጣጡ ከ1 ሺህ 200 በላይ ተሳታፊዎች ይገኛሉ ተብሎ ይጠበቃል።የፎረሙ የዘንድሮው አጀንዳ ‘የአፍሪካን እምቅ ኃብቶች በዘመናዊ ቴክኖሎጂ ማስተሳሰር’ የሚል መሪ ሀሳብ ያነገበ ነው።ከአራት ዓመታት በፊት በአፍሪካ የተካሄደውን 22ኛውን የዓለም ኢኮኖሚ ፎረም ኢትዮጵያ ማስተናገዷ ይታወሳል።በዘንድሮው ፎረምም በፈጣን የኢኮኖሚ ዕድገት ስሟ በተደጋጋሚ የሚጠቀሰው ኢትዮጵያ በመድረኩ ላይ ልምዷን እንደምታካፍል ይጠበቃል።በፎረሙ ከሚሳተፉ ከ600 በላይ የቢዝነስ መሪዎች መካከል ከግማሽ በላይ የሚሆኑት አፍሪካን መሰረት ካደረጉ ኩባንያዎች ወደ ስፍራው ያቀኑ መሆናቸው ታውቋል።ከፎረሙ በተጓዳኝ የአገር መሪዎች፣ የተለያዩ ዓለም አቀፍ ተቋማት፣ ለጋሽ ድርጅቶች፣ የግሉ ዘርፍ ተወካዮችና የአርሶአደር ማህበራት በተገኙበት የአፍሪካ ኢንቨስትመንት ፎረም በኪጋሊ ይካሄዳል።በኢንቨስትመንት ፎረሙ 200 ተሳታፊዎች እንደሚካፈሉ የሚጠበቅ ሲሆን፤ አፍሪካን በኢንቨስትመንት ለማሳደግና ግብርናውን ለማዘመን የሚረዱ የተለያዩ አማራጮች የሚቀርቡበት ይሆናል።እንደ አውሮፓውያን አቆጣጠር በ1971 በጀርመናዊው የጄኔቫ ዩኒቨርስቲ ፕሮፌሰር ክላውስ ሽዋብ የተመሰረተው የዓለም ኢኮኖሚ ፎረም ዋና መቀመጫ ስዊዘርላንድ ነው።( ኢዜአ) 